18.

V Dodatku A se opredelitve spremenijo: (a) Opredelitev rečnih informacijskih storitev se nadomesti z naslednjim: „Rečne informacijske storitve (RIS) Evropski koncept za usklajene informacijske storitve za podporo upravljanju prometa in prevoza na področju celinske plovbe, vključno z vmesniki do drugih vrst prevoza.“ (b) Opredelitev območja VTS se nadomesti z naslednjim: „Območje VTS Območje VTS je prostorsko omejeno, uradno razglašeno območje VTS. Območje VTS se lahko razdeli na podobmočja ali sektorje. (Vir: Smernice IALA VTS).“ (c) Opredelitev navigacijskih informacij se nadomesti z naslednjim: „Navigacijske informacije Navigacijske informacije so informacije, predložene kapitanu na krovu kot pomoč pri sprejemanju odločitev na krovu. (Vir: Smernice IALA VTS).“ (d) Opredelitev taktičnih prometnih informacij se nadomesti z naslednjim: „Taktične prometne informacije (TTI) Taktične prometne informacije so informacije, ki vplivajo na takojšnje odločitve kapitana ali operaterja VTS glede na dejansko stanje prometa in bližnjo geografsko okolico. Taktična slika prometa vsebuje informacije o položaju in posebne informacije o plovilih vseh tarč, ki jih zazna radar in so prikazane na elektronski navigacijski karti ter – če je to na voljo – okrepljene z zunanjimi prometnimi informacijami, kot so informacije, ki jih posreduje AIS. TTI so lahko na voljo na krovu plovila ali na kopnem, npr. v centru VTS. (Vir: Smernice RIS).“ (e) Opredelitev strateških prometnih informacij se nadomesti z naslednjim: „Strateške prometne informacije (STI) Strateške prometne informacije so informacije, ki vplivajo na srednjeročne in dolgoročne odločitve uporabnikov RIS. Strateška prometna slika prispeva k sposobnostim načrtovanja odločitev v zvezi z varno in učinkovito plovbo. Strateška prometna slika se izdela v središču RIS in se na zahtevo predloži uporabnikom. Strateška prometna slika vključuje vsa ustrezna plovila na območju RIS z njihovimi lastnostmi, tovorom in položaji, ki se posredujejo z glasovnim sporočanjem prek VHF ali elektronskim poročanjem z ladij in so shranjeni v podatkovni bazi ter predstavljeni v tabeli ali na elektronski karti. Strateške prometne informacije lahko posreduje center RIS/VTS ali uprava. (Vir: Smernice RIS).“ (f) Opredelitev spremljanja prometa plovil se nadomesti z naslednjim: „Spremljanje prometa plovil Spremljanje prometa plovil zagotavlja pomembne informacije v zvezi z gibanjem zadevnih ladij na območju RIS. To vključuje informacije o identiteti ladje, položaju, (vrsti tovora) in namembnem pristanišču.“ (g) Opredelitev operaterja RIS se nadomesti z naslednjim: „Operater RIS Oseba, ki izvaja eno ali več nalog, ki prispevajo k storitvam RIS.“ (h) Opredelitev upravljavca flote se nadomesti z naslednjim: „Upravljavec flote Oseba, ki načrtuje in opazuje dejanski (navigacijski) status več plovil, ki se gibljejo ali delajo pod poveljstvom enega upravitelja ali lastnika.“ (i) Opredelitev operaterjev v centrih za obvladovanje nesreč služb za ukrepanje ob nesrečah se nadomesti z naslednjim: „Operaterji v centrih za obvladovanje nesreč služb za ukrepanje ob nesrečah Oseba, ki spremlja, nadzoruje in organizira varno in mirno obvladovanje nesreč, nezgod in katastrof.“